b"\n_START_ARTICLE_\nBrittany Snow\n_START_SECTION_\nZgodnje \xc5\xbeivljenje\n_START_PARAGRAPH_\nBrittany Anne Snow se je rodila 9. marca 1986 v Tampi, Florida, Zdru\xc5\xbeene dr\xc5\xbeave Amerike. Je h\xc4\x8di matere Cynthia, ki dela za podjetje Prentice Hall in o\xc4\x8deta Johna Snowa st., ki je vodil zavarovalno agencijo, danes pa je \xc5\xbee upokojen. Ima enega polbrata, Johna ml. in polsestro Holly; oba \xc5\xbeivita v Ohiu. \xc5\xa0olala se je na \xc5\xa1oli Carrollwood Day School v Tampi, Florida, kasneje pa \xc5\xa1e na \xc5\xa1oli Claywell Elementary. Brittany Snow je svojo diplomo prislu\xc5\xbeila leta 2004, ko je hodila na \xc5\xa1olo Gaither High School v Tampi, Florida. Tako v osnovni kot v srednji \xc5\xa1oli je bila vedno odli\xc4\x8dna u\xc4\x8denka; ko je neko\xc4\x8d dobila slab\xc5\xa1o oceno, so ji star\xc5\xa1i najeli in\xc5\xa1truktorja, da jo je izbolj\xc5\xa1ala.\n_START_SECTION_\nZgodnja kariera\n_START_PARAGRAPH_\nBrittany Snow je s kariero fotomodela za\xc4\x8dela \xc5\xbee v starosti treh let in pol, ko je bila fotomodel za podjetje Burdines. Prvi\xc4\x8d se je na malih televizijskih ekranih pojavila v televizijski seriji All That. Leta 1994 je imela manj\xc5\xa1o vlogo v televizijski seriji SeaQuest DSV, kjer se je pojavila v dveh epizodah, v letu 1995 pa se je pojavila v televizijskih serijah Walt Disney World Inside Out, From the Earth to the Moon in Safe Harbor. Dobila je tudi glasovno vlogo lika \xc5\xa0izuku Cuki\xc5\xa1ima v angle\xc5\xa1ki sinhronizaciji animiranega filma Studia Gbibli, Whisper of the Heart.\n_START_SECTION_\nPreboj: 1998\xe2\x80\x932007\n_START_PARAGRAPH_\nKasneje je Brittany Snow pri dvanajstih letih dobila vlogo te\xc5\xbeavne najstnice Susan LeMay v telenoveli Lu\xc4\x8d svetlobe, ki jo je uprizarjala od leta 1998 do leta 2001 s to vlogo je tudi zaslovela. Leta 2001 je dobila vlogo v televizijskemu filmu Murphy's Dozen. Njena po vsej verjetnosti najslavnej\xc5\xa1a vloga, vloga Meg Pryor v NBC-jevi televizijski seriji Ameri\xc5\xa1ki sen, je pri\xc5\xa1la na vrsto leta 2002. Serijo je snemala vse do leta 2005, tistega leta (2005) pa se je pojavila tudi v filmu Misija: Cucelj, kjer je ob igralcu Vinu Dieslu zaigrala eno izmed glavnih vlog, vlogo Zoe Plummer. Leta 2005 je v tretji sezoni televizijske serije Pod no\xc5\xbeem lepote igrala neonacisti\xc4\x8dno srednje\xc5\xa1olko Ariel Alderman._NEWLINE_Leta 2006 je igrala v filmu John Tucker, mrtev si in glas posodila Namin\xc3\xa9 v videoigrici Kingdom Hearts II. Pojavila se je tudi v televizijski seriji Zakon in red: Enota za posebne primere._NEWLINE_V letu 2007 je Brittany Snow dobila vlogo Amber Von Tussle v filmskem muzikalu Lak za lase. V filmski upodobitvi Broadwayskega muzikala so poleg nje igrali \xc5\xa1e igralci in igralke, kot so Michelle Pfeiffer, James Marsden, Amanda Bynes, Zac Efron, John Travolta, Allison Janney in Queen Latifah. Z re\xc5\xbeiserjem Laka za lase, Adamom Shankmanom, je Brittany Snow sodelovala \xc5\xbee v Disneyjevem filmu Misija: Cucelj. S svojo vlogo v Laku za lase je pokazala tudi svoje glasbene sposobnosti; med drugim je tudi zapela pesem\xc2\xa0\xc2\xbbThe New Girl In Town\xc2\xab. Zaigrala je tudi v videospotu za pesem\xc2\xa0\xc2\xbbThe Phrase That Pays\xc2\xab\xc2\xa0skupine The Academy Is..., ki je iz\xc5\xa1el julija 2007 ter v filmu On the Doll, kjer je dobila vlogo Balery.\n_START_SECTION_\nZdaj\xc5\xa1nja leta: 2008 - danes\n_START_PARAGRAPH_\nBrittany Snow je dobila glavno vlogo v grozljivem filmu Maturantski ples, ki je iz\xc5\xa1el v aprilu 2008. V filmu igra srednje\xc5\xa1olko Donno Keppel, ki se pripravlja na maturantski ples, ko iz zapora pobegne psihopatski morilec, ki ji je ubil vso dru\xc5\xbeino, zdaj pa za\xc4\x8dne loviti tudi Donno. Glavno vlogo, vlogo Amande, je Brittany Snow tistega leta dobila tudi v filmu Finding Amanda, leta 2008 pa je igrala tudi Baylin v kratki drami Demi Moore z naslovom Streak._NEWLINE_Mediji so v letu 2008 za\xc4\x8deli poro\xc4\x8dati o tem, da bo Brittany Snow zaigrala mlaj\xc5\xa1o verzijo Lily van der Woodsen (starej\xc5\xa1o igra Kelly Rutherford) v televizijski seriji Opravljivka, vendar samo v eni epizodi. Kot mlaj\xc5\xa1a Lily van der Woodsen je zares igrala v razli\xc4\x8dici serije Opravljivka, ki so ji nadeli naslov Valley Girls in je \xc5\xa1tela za \xc5\xa1tiriindvajseto epizodo druge sezone. Ta del se je po televiziji predvajal 11. maja 2009._NEWLINE_Leta 2009 je Brittany Snow igrala v filmih The Vicious Kind in Black Water Transit ter glas posodila liku Candy v animirani televizijski seriji Family Guy._NEWLINE_Trenutno snema filmsko upodobitev televizijske serije Clock Tower, v kateri igra glavno vlogo, Alysso. Film naj bi iz\xc5\xa1el leta 2010. V letu 2010 jo bomo lahko videli tudi v filmih Walks, Janie Jones in v nadaljevanju Laka za lase, filmu Lak za lase 2.\n_START_SECTION_\nZasebno \xc5\xbeivljenje\n_START_PARAGRAPH_\nTrenutno Brittany Snow hodi z igralcem Ryanom Rottmanom in \xc5\xbeivi v Los Angelesu, Kalifornija._NEWLINE_V zasebnem \xc5\xbeivljenju je zelo dobra prijateljica z igralkami, kot so Jessica Stroup, Sophia Bush, Arielle Kebbel in Vanessa Lengies. Za svoje vzornice je ozna\xc4\x8dila igralke Natalie Portman, Meg Ryan in Reese Witherspoon._NEWLINE_Pri sedemnajstih letih je bila \xc5\xbertev anoreksije in kasneje tudi bulimije. Takrat je izgubila kar nekaj kilogramov, kasneje pa si je poiskala pomo\xc4\x8d in bolezni tudi prebolela."